作者:常建
標題:古興
內容:漢上逢老翁，江口為僵屍。白髮沾黃泥，遺骸集烏鴟。機巧自此忘，精魄今何之。風吹釣竿折，魚躍安能施。白水明汀洲，菰蒲冒深陂。唯留扁舟影，系在長江湄。突兀枯松枝，悠揚女蘿絲。託身難憑依，生死焉相知。遍觀今時人，舉世皆爾為。將軍死重圍，漢卒猶爭馳。百馬同一銜，萬輪同一規。名與身孰親，君子宜固思。